U Rwanda rwashyizwe mu bihugu bine ku Isi byita ku rusobe rw’ibinyabuzima
Mu nama y’Umuryango w’Abibumbye yigaga ku kubungabunga urusobe rw’ibinyabuzima iherutse kubera i Montreal muri Canada, u Rwanda rwashyizwe mu bihugu bine ku Isi byashyize ingufu mu kubungabunga no kwita ku binyabuzima biri mu kaga n’ibiri gukendera.

Muri iyi nama yabaye kuva tariki ya 9-17 Ukuboza 2022, u Rwanda rwashimiwe umuhate rugira wo kubungabunga urusobe rw’ibinyabuzima cyane cyane kwita ku ngagi zo mu misozi.

U Rwanda rwashyize imbaraga zifatika mu kubungabunga urusobe rw’ibinyabuzima cyane cyane ingagi, aho bigaragara ko ziiyongereye ku rugero rushimishije.

Ibarura 
Ibarura ryabaye mu 2016 ryagaragaje ko ingagi mu Rwanda ari 604. Urwego rw’Igihugu rushinzwe Iterambere, RDB ruherutse kugaragaza ko mu myaka itandatu ishize, ingagi ziyongereye ku kigero cya 26%.

Ingaruka 
Ibi byagize uruhare rukomeye ku bukungu bw’igihugu kuko imibare ya RDB yo mu 2019 yagaragaje ko miliyoni 498$ u Rwanda rwinjije rubikesha ubukerarugendo, agera kuri 14% ni ukuvuga agera kuri 69 720 000$ yaturutse ku bukerarugendo bushingiye ku ngagi.

RDB kandi igaragaza ko abasura Pariki y’Igihugu y’ibirunga ibamo ingagi bakomeje kuzamuka nyuma y’aho Covid-19 icishije make, ari na ko itanga umusanzu ukomeye mu bukerarugendo bw’u Rwanda, kuko nko mu mezi atandatu ya mbere y’uyu mwaka iyi pariki yinjije miliyoni $ 11.

Reba